ଭୁବନେଶ୍ୱର, ଅଗଷ୍ଟ ୨୯(ଲୋକାଲ ୱାୟାର): ରାଜଧାନୀରେ ମହିଳାମାନଙ୍କୁ ଟାର୍ଗେଟ କରି ସୁନା ଓ ଟଙ୍କା ଲୁଟୁଥିବା ଏକ ଗ୍ୟାଙ୍ଗର ୪ ଜଣ ସଦସ୍ୟଙ୍କୁ ସ୍ପେଶାଲ ସ୍କ୍ୱାଡ୍ ସହାୟତାରେ ଗିରଫ କରାଯାଇଥିବା ଶନିବାର କମିଶନେରେଟ ପୁଲିସ କହିଛି ।
ଗିରଫ ହୋଇଥିବା ୪ ଅଭିଯୁକ୍ତ ହେଲେ ପୁରୀ ଜିଲ୍ଲା ଗୋପର ଶାହାଜାହାନ ଖାନ ଓରଫ ପଟୁ (୪୫), ପୁରୀ ଜିଲ୍ଲା ନିମାପଡ଼ାର ସେକ୍ ସାହିଦ୍ (୨୧), ଭୁବନେଶ୍ୱର ଯଦୁପୁରର ଜଲାଲୁଦ୍ଦିନ ଖାନ୍ ଓରଫ ରାଜା (୨୧) ଏବଂ ପୁରୀ ଜିଲ୍ଲା ନିମାପଡ଼ାରେ ପ୍ରଶାନ୍ତ ଭୋଇ ଓରଫ ପୁନି (୨୮) ।
ଏମାନେ ଗତ ୫ ତାରିଖ ଦିନ ଖଣ୍ଡଗିରି ଥାନା ଅନ୍ତର୍ଗତ ବରମୁଣ୍ଡା ନିକଟରେ ବନ୍ଧନ ବ୍ୟାଙ୍କର ଜଣେ ମହିଳା କର୍ମଚାରୀଙ୍କ ଠାରୁ ୯୪ ହଜାର ଟଙ୍କା ଲୁଟି ନେଇଥିଲେ ।
ଅଭିଯୁକ୍ତମାନେ ବାଲିଅନ୍ତା, ବାଲିପାଟଣା ଏବଂ ଧଉଳି ଥାନାଞ୍ଚଳରେ ବାଇକରେ ବୁଲିଥାନ୍ତି । ମହିଳାମାନଙ୍କୁ ଟାର୍ଗେଟ କରି ସୁନା ଗହଣା ଓ ଟଙ୍କା ଲୁଟପାଟ୍ କରିଥାନ୍ତି ।
ଶାହାଜାହାନ ନାମରେ ବିଭିନ୍ନ ଥାନାରେ ୧୯ଟି ମାମଲା ଥିବା ବେଳେ ସାହିଦ ନାମରେ ୯ଟି, ରାଜା ନାମରେ ୩ଟି ଏବଂ ପ୍ରଶାନ୍ତ ନାମରେ ୮ଟି ମାମଲା ରହିଛି ।
ଉଲ୍ଲେଖଯୋଗ୍ୟ, ଶାହାଜାହାନକୁ ୨୦୧୯ରେ ପୁଲିସ ଏନକାଉଣ୍ଟର ପରେ ଗିରଫ କରିଥିଲା । ସେ ପରେ ଜାମିନରେ ଆସି ଲୁଟପାଟ ଚଳାଇଥିଲା ।
